«УэрСэр»
Сэралъп Мадинэ и Арт-центрым дыщэкI КIуэкIуэ Жан и IэдакъэщIэкIхэм я гъэлъэгъуэныгъэ къыщызэIуахащ. Пщащэм и IэпщIэлъапщIагъыр къызытещ цIыхубз хьэпшыпхэмрэ фащэр зэрагъэщIэращIэхэмрэ хэплъыхь зи хьэлхэми дэзыхьэхын къыщагъуэтынут.
Жан Тыркум щыпсэу адыгэ унагъуэм къыщалъхуащ. Адэжь хэкум зи гур хуэмыгъуэ пщащэм 2007 гъэм къигъэзэжри, Къэбэрдей-Балъкъэр къэрал университетым декоративно-прикладной гъуазджэхэмкIэ и факультетым щIэтIысхьащ. ЕхъулIэныгъэхэр иIэу еджапIэр къэзыуха КIуэкIуэм и зэфIэкIым кIуэ пэтми хегъахъуэ, жыпIэнракъэ, лъэпкъ тхыпхъэщIыпхъэхэр къытещу Iуданэ зэгуэухуэнахэмкIэ зэрихъа хьэпшыпхэр куэдым ягу дохьэ.
СурэтыщI КIэрэф Альбинэрэ КIуэкIуэ Жанрэ Налшык и Къэбэрдей уэрамым «УэрСэр» студие къыщызэIуахауэ ягъэлажьэ. А хэщIапIэм пщащэхэм я IэдакъэщIэкIхэр зэрыщагъэлъагъуэм, зэрыщащэм и мызакъуэу, я IэщIагъэм и щэхухэмкIэ хуейхэм щадогуашэ.
Арт-центрым щагъэлъэгъуащ басон техникэр къагъэсэбэпкIэрэ дыжьын IуданэкIэ щIа тхьэгъу, лэрыпс,Iэпщэхъу телъыджэхэр.
Жан зэрыжиIэмкIэ, басон Iэмалыр псом хуэмыдэу хъыдан Iуданэхэр зэрыхъэнымкIэ, унэлъащIэ хьэпшыпхэр ягъэщIэрэщIэнымкIэ къагъэсэбэп хабзэщ. Пасэрей адыгэхэм я щыгъынхэр зэрагъэдахэр шы сокум къыхащIыкI хабзэт. Мы зэманым басон Iэмалыр прикладной гъуазджэми зэрыхыхьар и фIыгъэщ дыщэ, дыжьын Iуданэхэр абы къыщагъэсэбэп зэрыхъуар. Къыхэгъэщыпхъэщ, иджыкIэ ар дыщэкI IэщIагъэу къызэралъытэр. Псом хуэмыдэу дахэ мэхъу дыжьын Iуданэхэмрэ мыщIэхэмрэ зэгъусэу къыщыгъэсэбэпа хьэпшыпхэр.
ЗэIущIэм и кIэухым КIуэкIуэ Жан фIыщIэ яхуищIащ гъэлъэгъуэныгъэр къызэгъэпэщынымкIэ сэбэп къахуэхъуа псоми.
ТхьэмахуитIкIэ екIуэкIыну выставкэм гукъыдэж зиIэ псори еплъыну Iэмал щыIэщ.
Инэрокъуэ Данэ.
Сурэтхэр Къарей Элинэ трихащ.
